VG-lista i kveld: Envy skal ta Stavanger - og deretter USA og Afrika
For fire år siden stod guttene i Envy og så på VG-lista og sa «Dette skal vi gjøre en gang». Nå er de der. Under VG-lista i Stavanger onsdag kveld står Oslo-guttene igjen på scenen. - Da virket det som et mål veldig langt unna, men plutselig skjer det. Når ballen ruller, ruller den fort, enten det er bra eller dårlig, sier Vincent Dery til VG.Og ballen har rullet bra den siste tiden. Etter opptredenen på VG-lista-showet i Oslo 21. juni, gikk låten «Am I Wrong» inn på 2. plass på VG-lista. - Det var utrolig stort for oss. Nå mangler bare topplassen, hvor DJ Broiler gjør det tøft for oss, sier Nicolay Sereba. Eksponeringen etter det TV-sendte showet førte til massiv respons. - Og det er ikke bare jenter, det er fans av begge kjønn, påpeker Dery med et smil. De to travle artistene er nemlig ikke ledige på markedet. Men sjalusi er ikke et tema på turné. - Vi er begge heldige og har fruer med mye tillitt i forholdet, understreker Dery. - Og så er de veldig forståelsesfulle og flinke til å planlegge, så vi finner luker å være sammen på, sier Sereba. - Det må planlegges, men det går, istemmer Dery.Det blir ikke tid til noe særlig ferie i sommer. De to er intenst opptatt med å få ferdig sitt neste album, som de skal ha ferdig til høsten. De hadde sitt gjennombrudd da de vant bandkonkurransen Emergenza i Tyskland i 2001, og er nå listet i Sverige og Danmark. - Hva er målet deres? - Vi vil lage universell musikk som kan nå folk over alt, og ta det så langt som mulig. Vi vil komme oss ut. Vi starter i det små med Danmark og Sverige, men USA er den største visjonen, sier Sereba. - Og Afrika, det hadde vært gøy. Og når vi sender musikken til slekt der, sier de det er musikk de ser for seg kunne blitt spilt på en radiostasjon der. Vi må jobbe for å komme dit, men det virker oppnåelig, sier Dery. Mens jobbingen har gått ut over trening for Nicolays vedkommende, som vanligvis liker å spille fotball, synes ikke Vincent at han har måtet prioritere bort noe spesielt. - Jeg føler ikke at jeg har prioritert bort noe. Hva jeg har tid til har skiftet, men jeg har fortsatt tid til å være med venner og kjæreste. Fordelen nå er at når de ser oss på TV, så skjønner de hva tiden går til - hvorfor vi ikke har kommet i bursdag eller på fest, sier han. - Da jeg startet spurte venninner av moren min: «Hva driver sønnen din med?». Da hun svarte «Han rapper», spurte de om det var en hobby og om ikke jeg skulle ta en utdannelse. Noen kvelder var hun skeptisk selv, men hun backet meg opp. Og nå er hun veldig stolt, forteller Sereba. - Det gjør meg glad, mest for at vi turte å prøve, og turte å tro på at vi kan klare det, sier en smilende Dery. I kveld spiller de for publikummet i Stavanger - og på NRK P3 og VGTV, sammen med blant andre Marion Ravn, Truls, Astrid Smeplass, Siri Vølstad jensen, Eva & The Heartmaker og Sirkus Eliassen.
Da Vincent Dery (22) og Nicolay Sereba (22) i Envy startet med rap for fire år siden, lurte deres nærmeste på hva de egentlig drev med. Nå ser de resultatet på TV.